NOROCOSUL 


ALEXANDRU UNGUREANU 


VALURILE, agitate de furtuna ce abia se sfirşise în zori, se furişau pînâ 
la baza stîncii, încercînd să urce. Nereuşita le despica într-un evantai de 
stropi mov care obturau discul soarelui, doar puţin săltat peste orizont. 
Departe, spre dreapta, un glisor al Companiei tăia curentul pieziş, spre larg. 
Pe deasupra sa, reptile zburătoare de noapte, flămînde din cauza 
zbuciumului apelor, ezitau să ia drumul falezei. Această dimineaţă, privită 
de sus, de pe stînci, de sub clopotul translucid aşezat etanş peste terasa 
Cazinoului, avea ceva limpede în ea care nu se potrivea cu moleşeala 
aşternută în sala de joc. Milionari cu chipuri istovite coborau scările 
ţinîndu-se de pereţi. Ajunşi afară, trăgeau în piept cu nesaţ aerul purificat 
adus de briză. Se urcau în elicopterele lor colorate şi plecau. Cei mai mulți 
dintre ei nu erau băştinaşi. Veneau de pe planetele învecinate. Pe Altaib, 
noaptea durează nouă ore, pe Zirma, şase, pe Magre, zece, doar aici, pe 
acest fost satelit elovian, între apusul şi răsăritul lui Zirtob se scurg 
şaisprezece ore. De asta, celor mai mulţi li se pare obositor. Femeile 
milionare sau miliardare rezistă mai bine, deşi dimineaţa, în lumina mov, 
se vede grotesc cum fardul antifoto de pe obraji li s-a luat, dezgolind 
porțiuni de epidermă mai închise la culoare. Par mînjite de banii pierduţi 
sau cîştigaţi. 

Dintre noi toţi, ultimul care se scoală de la masa de joc, deloc obosit, 
niciodată mîhnit, căci nu pierde, este Norocosul. Ce-i drept, nu e om, ci 
robot. Cînd ultimul partener de pocher s-a ridicat din faţa lui înfrînt, 
transfigurat de oboseală şi de spectrul averii lăsate pe masă, Norocosul îl 
aşteaptă mai întîi să-i întoarcă spatele, apoi degetele sale metalice, 
articulate în patru locuri, adună impasibile cartelele mototolite de iridiu şi 
le introduc într-un săculeţ transparent de plastic. Averea, speranţele unui 
om nu ocupă, la terminarea operaţiei, mai mult de trei-patru decimetri cubi. 
La urmă, Norocosul strînge cărțile de joc şi le mai amestecă o dată. Are 
numeroase feluri de a o face, cu toate foarte spectaculoase. Le azvîrle pur 
şi simplu în sus şi ele cad aşezate în pachete de cîte patru; le răsfiră printre 

degete în unu, două sau trei evantaie tridimensionale; învîrte cîte o carte cu 
mîna stîngă în jurul celei drepte, pînă cînd pachetul formează un cerc ca o 
brățară. Jongleriile astea nu le desfăşoară de faţă cu clienții obişnuiţi ai 
Cazinoului. Prea multă abilitate în mînuirea cărţilor i-ar putea duce la ideea 
că Norocosul trişează. Ceea ce este cu totul şi cu totul inexact. Norocosul 
nu trişează, fiindcă nu are nevoie. Analizează statistic şi probabilistic 
combinaţiile de cărți, interpretează minuţios fizionomia şi licitația 
partenerului. Mie sau oricărui alt ins asta nu ne-ar fi suficient, pentru că n- 
am putea să o facem la fel de bine ca el. Cînd, odinioară, i-am propus 
Patronului construcția Norocosului, l-am luat pe ocolite. 

— Patroane, am auzit că eşti unul dintre cei mai mari jucători din partea 
asta a galaxiei. Uite la ce m-am gîndit! 

ŞI i-am expus principiul Norocosului. 

— Acum să nu mă socoteşti vreun maniac! mi-am încheiat cu dibăcie 
peroraţia. Nu-ţi cer să mă crezi pe cuvînt. Mai cinstit, îţi propun să jucăm 
cîte partide vrei tu şi-ţi demonstrez că te bat! 

Nu ştiu nici astăzi de ce a acceptat. Cred că păream atît de sigur pe 
mine, încît s-a simţit tentat să-mi dea o lecție. Să-mi ia şi ultimii bani — 
după haine, tremurul mâinilor şi lucirea ochilor îşi putea da oricine seama 
că erau ultimii — şi să mă angajeze crupier, dar ce zic eu, crupier ar fi fost 
încă onorabil, mai degrabă spălător de scrumiere sau ceva asemănător. Am 
jucat douăzeci de partide pe mize mici. Nu era interesant cît cîştigam, ci 
dacă îl puteam bate. N-a fost atent să observe ce scria în tabelele pe care le 
consultam în timpul jocului, să desluşească socotelile pe care le mizgăleam 
în colţul unei hirtii, a fost doar obsedat de ideea că trişez. Nu m-a prins, 
fiindcă n-o făceam. Într-adevăr, nu trişam. Dar nici calculele şi nici teoria 
mea, la vremea aceea, nu erau destul de bine puse la punct ca să-mi ofere 
certitudinea cîştigului. M-a ajutat şansa, trebuie să recunosc. Mi-a intrat un 
careu servit! Am decartat amîndoi cîte o carte, el mergînd mascat la ful. I-a 
intrat fulul. A licitat în prostie. A pierdut. Mi-au mai intrat două careuri, o 
culoare şi o cvintă regală. L-am prins de cinci ori cu cacialmaua şi de patru 
ori nu m-a prins el. Am cîştigat cu scorul de 14-6. Cu cărțile din după- 
amiaza aceea aş fi putut ruina o galaxie. Atunci Norocosul nu a fost un 
robot din tablă şi semiconductori organici, ci un om. Eu. 

L-am luat tare: 

— Patroane, cred că ţi-am ilustrat concret valabilitatea principiilor 
construirii unui robot-jucător. Dacă totuşi te mai îndoieşti putem juca mai 


departe. În prealabil, îţi demostrez însă matematic că în două ore am toate 
şansele să devin eu patronul. 

S-a uitat la mine cu respect. Aveam dreptate. În două ore se puteau 
pierde miliarde. Era totuşi un pic nedumerit: 

— Dar bine, omule, ce nevoie ai de robot? dacă poţi să cîştigi, fă-o cu 
mîna ta! Vii diseară, joci toată noaptea, îmi ruinezi oaspeţii şi pînă 
dimineaţa eşti cel mai bogat om, pe o rază de o sută de ani-lumină! 

— Uite ce e, Patroane, eu nu sînt robot, sînt om! Dacă greşesc la un 
calcul? De fapt (am luat un ton fals de confesiune), mi s-a mai întîmplat. Şi 
pe urmă, eu rămîn un idealist! Nu mă interesează cîştigul, ci afirmarea 
deplină a principiului meu, împotriva oricărui jucător de pocher. Facem 
tîrgul? 

N-avea habar de statistică. Dacă m-ar fi pus să mai joc în continuare, 
eventual cu mai mulți parteneri, sînt aproape sigur că aş fi pierdut. Dar a 
acceptat. Mi-a dat fondurile necesare pentru realizarea Norocosului. 
Bineînţeles, acesta urma să aparțină Cazinoului. În timpul construcţiei, mi- 
am perfecţionat principiile matematice, aplicaţii directe ale teoriilor 
deciziilor şi jocului. În plus, ochii electronici ai Norocosului pot desluşi 
cele mai fine nuanţe de pe faţa partenerului, atît în spectrul vizibil, cît şi în 
infraroşu. Asta îl ajută mult. Emoţiile oamenilor se traduc în variaţii ale 
temperaturii feţei lor, cu destul de 
multă acuitate. Este ciudat totuşi 
faptul că Norocosul nu a pierdut 
nici măcar o dată, decît din 
motive strategice. Dacă ar cîştiga 
mereu, oricînd şi cu oricine, toată 
lumea s-ar feri să joace cu el. 
Trebuie să şi piardă. Şi pierde, dar 
calculat. De fapt, ideea a fost a 
Patronului. L-am prezentat ca pe 
un divertisment. Pierdea şi cîştiga 
mici sume de bani, pentru a distra 
clienţii. Acum a ajuns un fel de 
campion galactic neoficial. Tipi şi 
tipe care se cred mari pocherişti 
vin de la sute de ani-lumină ca să 
joace cu el. Îl filmează şi îl 
testează, să vadă dacă nu trişează. 


Desen de A. FOMENKO 


Nu, Norocosul nu trişează. Fiindcă n-o face, eu ştiu că ar trebui sa piardă 
odată şi-odată, nefiind un jucător perfect. De fapt, nu cunosc motivele 
reale, are într-adevăr şi foarte mult noroc. Îi intră nişte cărți formidabile. 
Norocosul nu este nici măcar un robot veritabil. Nu are un creier în trupul 
său metalic. Acolo nu se află decît traductori şi organe motoare. Este cuplat 
prin radio cu un calculator afiat într-o încăpere din subsolul Cazinoului. În 
faţa consolei de comandă stau eu. Deasupra se află un monitor imens pe 
care văd exact imaginea captată de ochii Norocosului: indivizi filînd cărțile 
cu teamă, feţe transpirate, obosite, transfigurate, fericire, deznădejde, 
speranţă, mîini tremurînd, cartele de iridiu, fum albăstrui de ţigară. Eu îi 
spun cînd să cîştige şi cînd să piardă. El nu posedă morbul jocului. Orice 
consecință a partidei îl lasă indiferent. Profit de puterea pe care o am 
pentru a apăra amăriţii. Acum am dobîndit o vastă experienţă. Îi recunosc 
fără greş, oricât de bine ar fi îmbrăcaţi. Îi ajut să cîştige mici sume de bani, 
asta fără ştirea Patronului. Şi tot fără voia lui, cîteodatâ decuplez creierul 
Norocosului şi iau eu decizii în locul lui. Mîna robotului mă ajută. Am, în 
general, şansă. Mai şi pierd, dar mai mult cîştig. Joc zîmbind. Probabil că 
şi atitudinea Norocosului pare atunci mai umană. Aceste cîştiguri mi-au 
băgat în cap, la un moment dat, să joc din nou, cu propriile mele puteri. Să 
filez eu cărțile cu mîini tremurînde. Să transpir de emoție. Să fiu un 
norocos în carne şi oase. Am făcut-o, simulînd o defecţiune a creierului, l- 
am spus Patronului şi el s-a arătat înţelegător. Mi-a dat o noapte liberă. În 
două ore, am pierdut şapte milioane jucînd cu nişte tipe de la Altaib. De 
atunci, îl urăsc pe Norocos. Nu ştiinţa îl ajută pînă la urmă, ci norocul 
degetelor acelea metalice. Ceea ce face creierul de la subsol pot face şi eu, 
doar programul eu i l-am conceput! În interpretarea fizionomiilor este tot 
atît de multă incertitudine ca şi în jocul de pocher. Norocosul cîştigă 
fiindcă are noroc. De asta îl urăsc. El are noroc, şi eu nu. 

Într-o zi am să-l ruinez. Strîng bani pentru asta. Îmi voi da demisia, ca 
să nu am discuţii cu Patronul. Am să joc doar eu şi el. Atît. Mă voi machia 
cu fard termoreflectorizant şi voi aborda o mască impasibilă. Voi miza pe 
sume mici, pînă o să văd că-mi intru în mînă. Lipsit de omul din încăperea 
de la subsol, nu-şi va da seama că Hazardul se va apleca spre mine. Pe un 
singur joc, sau cel mult două, îl voi curăța de cîţeva miliarde. Patronul 
Cazinoului va fi ruinat. Îi voi propune să rămînă angajat al meu: crupier 
sau, mai degrabă, spălător de scrumiere. Parcă-l şi văd pe Norocos 
îndreptîndu-se către biroul Patronului. Va bate la uşă. Patronul va striga: 

— Da, intră! 


Va intra alunecînd pe micuţele sale rotiţe de cauciuc. Se va opri în faţa 
lui. Norocosul nu poate avea inflexiuni ale vocii, nici umeri gîrboviţi, nici 
privire disperată. Ajuns afară, voi trage în piept cu nesaţ aerul limpede al 
dimineţii. Va spune plat: 

— Patroane, în această noapte am pierdut douăzeci de miliarde. Din 
fişierul de gestiune, aflu că eşti „ruinat”! Care este semnificaţia logico- 
economică a acestei stări? 

Da, spălător de scrumiere îl fac! Mă voi ridica de la masa de joc şi voi 
cobori scările de marmură ţinîndu-mă de pereţi, din cauza oboselii. În faţa 
mea, o tipă ruinată, cu lacrimi prelingîndu-se pe obraji, lăsînd dîre murdare 
peste fardul antifoto, se va certa cu omul de ordine al Cazinoului. 
Elicopterul colorat în care ar vrea să se urce nu-i va mai aparţine. ÎL va fi 
pierdut la masa de joc. ÎL voi putea cumpăra eu. Oare ce culoare aş dori să 
aibă? 


Epilog 


Am jucat cu Norocosul. La început, 
am mizat pe sume mici şi am pierdut. 
Cînd am crezut că mi-am intrat în mînă, 
am plusat pe dată cu toţi banii care îi 
aveam şi am pierdut. Îl urăsc! Îl urăsc! 
Cînd am ajuns în camera mea de hotel, 
mi-am dat seama că o jumătate din obraz 
mi se  dezvelise de sub fardul 
termoreflectorizant atunci cînd îl 
sprijinisem în palmă. Furat de joc, nu 
băgasem de seamă. Norocosule, fii 
blestemat! De data asta nu te-a ajutat 
hazardul, ci ştiinţa, algoritmii mei, pe 
care singur ţi i-am implementat. 

Aş dori să mă sinucid, am şi vrut s-o 
fac; aş putea să strecor o bombă 
artizanală în sala de joc; te-aş face mii de 
fărîme: pe tine, pe Patron, pe miliardarii 
care au bani destui să joace în fiecare 
seară. Dar asta ar însemna să-ţi dau 

satisfacție. Nu, n-am s-o fac! Voi juca cinstit şi te voi bate. Dacă te-aş 
distruge, s-ar chema că în plan moral tot tu ai rămîne învingător, 
Norocosul, campionul neoficial al galaxiei la pocher, infailibilul, 
imbatabilul, veşnicul Norocos... Nu, asta n-am s-o fac! Sînt acum spălător 
de scrumiere în acelaşi Cazino unde tu joci în fiecare seară. Cîştig puţin şi 
nu pot părăsi planeta. Şi chiar dacă aş putea, n-aş pleca. Strîng ban lîngă 
ban, muncind din greu şi nedormind nopțile. Tu nu ştii ce înseamnă 
nesomnul, tinichea blestemată! Vor trece ani şi ani pînă voi strînge destul 
ca să te pot înfrunta şi să te bat, să te ruinez, pe tine şi pe Patron. Îmi 
mănînci cei mai frumoşi ani ai vieţii. Te urăsc! Adun cartelă de iridiu lîngă 
cartelă. Într-o zi vom juca din nou şi te voi bate! Clipa se apropie. Te voi 
ruina! Clipa se apropie încet, foarte încet, dar implacabil. O simţi? Te 
urăsc! 


